REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/312-18

7. decembar 2018. godine

B e o g r a d

Z A P I S N I K

 ŠESTE SEDNICE ODBORA ZA PRAVA DETETA

ODRŽANE 6. DECEMBRA 2018. GODINE

Sednica je počela u 11,05 časova.

Sednicom je predsedavala Nada Lazić, zamenik predsednika Odbora.

 Sednici su prisustvovali članovi Odbora: Nada Lazić, zamenik predsednika Odbora, Gordana Čomić, potpredsednik Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Sandra Božić, dr Danijela Stojadinović, Marija Jevđić, Elvira Kovač, Milena Ćorilić, Nataša Mihailović Vacić, dr Ana Stevanović i Marko Đurišić.

Sednici Odbora su prisustvovali zamenici odsutnih članova Odbora: dr Radoslav Jović (Dubravka Filipovski, član), Milija Miletić (Ana Karadžić, član) i Gorica Gajić (dr Sanda Rašković Ivić, član).

Sednici Odbora nisu prisustvovali Maja Gojković, predsednik Odbora, Veroljub Arsić, prof. dr Vladimir Marinković, Đorđe Milićević i Vjerica Radeta, potpredsednici Narodne skupštine, kao ni sledeći članovi Odbora Jelena Mijatović, Nataša Sp. Jovanović, prof. dr Dragoljub Mićunović, Srđan Nogo i Nataša Mićić, niti njihovi zamenici.

 Na predlog predsednika Odbora, jednoglasno (14 „za“) je usvojen sledeći:

D n e v n i r e d

1. Predlog za organizovanje Javnog slušanja o inicijativi „Naše dete – naša odluka“ za izmene i dopune Porodičnog zakona.

Pre prelaska na rad po utvrđenom dnevnom redu, Odbor je jednoglasno (14 „za“) i sa primedbom narodnog poslanika Milije Miletića, zamenika člana Odbora, usvojio zapisnik Pete sednice Odbora, održane 23. oktobra 2018. godine.

Napomena: narodni poslanik Milija Miletić, zamenik člana Odbora je izneo primedbu na dostavljeni teskt Zapisnika Pete sednice Odbora, s obzirom da je na pomenutoj sednici diskutovao o problemima dece koja žive na selu, a nije detaljno, po njegovim rečima, uneto njegovo izlaganje, pa s tim u vezi, ističe da se njegova primedba, shodno tome unese u Zapisnik Šeste sednice Odbora. Naime, ponovio je da postoje veliki problemi svih onih koji žive na selu, sa posebnim akcentom na decu koja žive na selu i ukazao je da je potrebno posvetiti veću pažnju kada se govori o problemima dece, a posebno je potrebno akcenat staviti na probleme dece koja žive na selu jer se ona nalaze u situaciji kojoj se mora posvetiti posebna i još veća pažnja, uz obavezu odnosno apel svima da o tome javno istupaju.

**Prva tačka dnevnog reda –** **Predlog za organizovanje Javnog slušanja o inicijativi „Naše dete – naša odluka“ za izmene i dopune Porodičnog zakona.**

Pre prelaska na rad po dnevnom redu predsedavajući sednice Nada Lazić, zamenik predsednika Odbora je obavestila prisutne da je predsedniku i članovima Odbora dostavljen Predlog za organizovanje Javnog slušanja, koji su podneli narodni poslanici Marko Đurišić, Sanda Rašković Ivić, Nada Lazić i Gordana Čomić, članovi Odbora. Podsetila je članove i zamenike članova Odbora da im je materijal za tačku 1. predloženog Dnevnog reda, odnosno Predlog za organizovanje Javnog slušanja dostavljen putem elektronske pošte (30. novembra 2018. godine) i u štampanom obliku (3. decembra 2018. godine) podeljen po poslaničkim grupama, tako da su imali prilike da se sa sadržinom blagovremeno upoznaju. Naime, ukazala je da je predložena tema Javnog slušanja „Izmene i dopune Porodičnog zakona“, a osvrnula se i na spisak lica koja bi bila pozvana, a reč je o predstavnicima inicijative „Naše dete – naša odluka“, zatim ministar za rad, zapošljavanje, boračka i socijalna pitanja, kao i pomoćnik ministra nadležan za Sektor za brigu o porodici i socijalnoj zaštiti, direktori centara za socijalni rad, članovi Odbora za ljudska i manjinska prava i ravnopravnost polova, kao i članice Ženske parlamentrane mreže. Takođe je podsetila da je na Četvrtoj sednici Odbora, održanoj 9. oktobra 2018. godine, Odbor informisan o inicijativi „Naše dete – naša odluka“ – Predlog za izmenu i dopunu Porodičnog zakona, od strane Tamare Skroza, podnosioca inicijative i tom prilikom se diskutovalo o pomenutoj inicijativi i istaknuto je da se podržava svaka dobronamerna inicijativa koja je usmerena ka poboljšanju zakonskih okvira koja se odnose na starateljstvo i doprinose donošenju odluka koje su u najboljem interesu deteta, uz uvažavanje mišljenja odnosno izjave volje roditelja.

U diskusiji su učestvovali članovi Odbora: Nada Lazić i Marko Đurišić.

Marko Đurišić se osvrnuo na Četvrtu sednicu Odbora na kojoj je diskutovao o podnošenju Predloga za organizovanje Javnog slušanja i mišljenja je da po Poslovniku Narodne skupštine pravi put da se posle podnete inicijative organizuje javno slušanje da bi na taj način eventualno došlo do određenih zakonskih promena kako bi se cela priča nastavila i na kraju dobila zamišljeni epilog koji bi se odnosio na to da inicijative građana ili grupe građana mogu da se politički artikulišu kroz parlament. Na kraju izlaganja je izrazio zadovoljstvo što se na sednici diskutuje o Predlogu za organizovanje Javnog slušanja odnosno o Predlogu odluke za organizovanje Javnog slušanja i zamolio je članove i zamenike članova Odbora za mišljenje i sugestije u pogledu dopune spiska lica koja bi bila pozvana na Javno slušanje.

U toku diskusije Nada Lazić je predložila da se u Predlogu za organizovanje Javnog slušanja spisak lica koja bi bila pozvana dopuni sa predstavnicima Saveta za prava deteta Vlade Republike Srbije, zatim da se pozove Vesna Dejanović iz UNICEF-a, Jasmina Mihnjak, roditeljski portal „Bebac“ i Kristina Pavlović, advokat.

Na kraju diskusije, na predlog zamenika predsednika, Odbor za prava deteta je jednoglasno (14 „za“) i u skladu sa članom 84. stav 3. Poslovnika Narodne skupštine doneo Odluku o organizovanju Javnog slušanja i to:

- Odbor za prava deteta organizuje Javno slušanje na temu „Naše dete – naša odluka“ za izmenu i dopunu Porodičnog zakona;

- Svrha i ciljevi Javnog slušanja su da se članovi Odbora i javnost informišu o inicijativi koja je usmerena ka poboljšanju zakonskih okvira koja se odnose na starateljstvo i doprinese donošenju odluka koje su u najboljem interesu deteta, uz uvažavanje mišljenja odnosno izjave volje roditelja, da se uvaže prava deteta da slobodno izraze svoje mišljenje, po pitanjima koja se tiču njihovog života, kao i da se uzme u obzir mogućnost ostvarivanja prava roditelja da izraze svoje mišljenje o izboru staratelja deci u slučaju svoje smrti i tako učestvuju u donošenju odluka koje se tiču budućnosti njihove dece;

- Javno slušanje će se održati u četvrtak, 14. marta 2019. godine, sa početkom u 12,00 časova, u Domu Narodne skupštine, u Maloj sali, Trg Nikole Pašića 13.;

- Na Javno slušanje će biti pozvani: članovi Odbora za ljudska i manjinska prava i ravnopravnost polova Narodne skupštine, predstavnici inicijative „Naše dete – naša odluka“, predstavnici Ministarstva za rad, zapošljavanje, boračka i socijalna pitanja, odnosno ministar, kao i pomoćnik ministra u Sektoru za brigu o porodici i socijalnoj zaštiti, predstavnici Saveta za prava deteta Vlade Republike Srbije, direktori centara za socijalni rad, članice Ženske parlamentrane mreže, Vesna Dejanović iz UNICEF-a, Jasmina Mihnjak, roditeljski portal „Bebac“ i Kristina Pavlović, advokat.

Posebno je ukazano, da postoji mogućnost, da se u međuvremenu, s obzirom na rok odnosno vreme održavanja Javnog slušanja koji je određen, javi potreba za izmenu ili dopunu Odluke o organizovanju Javnog slušanja, ne suštinske već tehničke prirode, u pogledu proširenja spiska lica koja bi bila pozvana ili o eventualnoj izmeni vremena održavanja Javnog slušanja, ili o drugim tehničkim pitanjima o čemu bi blagovremeno Odbor bio obavešten.

Istaknuto je da će se, u skladu sa članom 84. stav 4. Poslovnika Narodne skupštine, o donetoj Odluci o organizovanju Javnog slušanja obavestiti predsednik Narodne skupštine.

Sednica je završena u 11,20 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA ZAMENIK PREDSEDNIKA ODBORA

 Jelena Đorić Nada Lazić